ביקראם יוגה

ביקראם יוגה, הידועה כיוגה חמה, היא שיטה של יוגה שפותחה על ידי היוגי והגורו בישנו צ'ראן גוש . היא נקראת ביקראם במערב על שם תלמידו ביקראם צ'אודרי, שהגר לארצות הברית וקרא לשיטה אותה למד ממורו על שמו ואף טען שהמציא אותה, טענה שהופרכה על ידי תלמידים נוספים של בישנו צ'ראן גוש.

השיטה היא סינתזה של מספר טכניקות יוגה מסורתיות. טכניקת יוגה זו צברה פופולריות במערב בראשית שנות ה-70 של המאה ה-20, בעיקר בארצות הברית. כיתת המתחילים של שיטת ביקראם נמשכת 90 דקות לערך, כוללת סדרה של 26 תנוחות ו-2 תרגילי נשימה, ומתורגלת בחדר המחומם ל-41 מעלות צלזיוס בלחות של 60%. על פי השיטה, סטודיו מחומם מקל על מתיחות עמוקות יותר, מונע פציעות ומקל על לחץ נפשי ועל מתח. נטען כי ביקראם יוגה מעוררת ומשיבה לבריאות באופן שיטתי כל שריר, מִפְרָק וְאֵיבַר בגוף. ישנם שני היבטים משלימים ל-26 התרגילים, אַסַאנוֹת (תנוחות) ופְּרָאנַאיַאמוֹת (תרגילי נשימה). ענפים רבים אחרים של יוגה משתמשים גם הם בשיטות אלו.

על פי צ'אודרי, אנשים רבים משתמשים רק עד 50% מקיבולת הריאות שלהם; על הריאות להימתח (באמצעות תרגול) על מנת להכיל יותר חמצן. כאשר אדם מתרגל פְּרָאנַאיַאמַה הוא יוכלו בסופו של דבר להאיץ המרה של פחמן דו-חמצני ולהגביר ספיגה של חמצן, כמו גם לשפר את מחזור הדם, דבר הנכון לכל פעילות קַרְדִיוֹ-וַאסְקוּלָארִית. במקרים רבים מתרגלים מתחילים חווים סחרחורת ובחילה. כמו בצורות רבות של יוגה, רמות גבוהות של מיקוד ושל משמעת דרושות על מנת להשלים תרגול.

ביקראם צ'אודרי
מפיץ השיטה במערב נולד ב-1944 בהודו. לאחר שלמד את עקרונות השיטה בשנת 1969 מבישנו צ׳אראן גוש, עבר ביקראם צ׳אודרי לארצות הברית בשנות ה-70 של המאה ה-20. ב-2013 החלו להצטבר נגדו תלונות על הטרדה מינית, אונס וניצול מיני מצד נשים רבות. אחת המתלוננות, מינקשי ג'אפה-בודן, הייתה בכירה בצוות המשפטי של צ'אודרי, אשר פוטרה על ידו. ב-2016 פסק בית משפט בלוס אנג'לס שצ'אודרי אשם במעשים המיוחסים לו וכי עליו לפצות את ג'אפה-בודן ב-7.5 מיליון דולר. צ'אודרי לא שילם ונמלט להודו, ובעקבות זאת הועברו עסקיו ונכסיו לידיה של ג'אפה-בודן.

בשנת 2019 נטפליקס הוציאה סרט תיעודי המתאר את הפרשיה. נכון לשנת 2019 ביקראם צ'אודרי נחשב עבריין נמלט בארצות הברית וממשיך להעביר הכשרות מורים באירופה ומקסיקו. מכיוון שנמצא אשם במשפט אזרחי ולא במשפט פלילי, לא ניתן להסגירו לארצות הברית.

26 הַאַסַאנוֹת (תנוחות)
 מס'  סנסקריט  עברית  1  סדרת פְּרָאנַאיַאמָה  נשימות עמוקות בעמידה 2  אַרְדְהַה צַ'אנְדְרַאסַאנָה עם פָּאדַה-הַאסְטַאסָאנָה  חצי ירח וידיים לכפות ידיים 3  אוּטְקַאסַאנַה  תנוחת הכסא 4  גָארוּדַאסַאנַה  תנוחת הנשר 5  דַאנְדַאיַאמַאנַה – גַ'אנוּשִׁירָאסַאנַה  ראש לברך בעמידה 6  דַאנְדַאיַאמַאנַה – דְהַאנוּרָאסַאנַה  קשת בעמידה  7  טוּלַאדַאנְדַאסַאנַה  שיווי משקל על רגל אחת 8  דַאנְדַאיַאמַאנַה – בִּיבְּהַאקְטַאפַּאדָה - פָּאסְכִימוֹטַאנַאסַאנַה  מתיחה בעמידה בפיסוק 9  טְרִיקוֹנַאסַאנַה  תנוחת המשולש 10  דַאנְדַאיַאמַאנַה – בִּיבְּהַאקְטַאפַּאדָה - גַ'אנוּשִׁירָאסַאנַה  ראש לברך בעמידה בפיסוק 11  טַאדַאסַאנַה  תנוחת העץ 12  פַּאדַאנְגוּסְטַאסַאנַה  ישיבה על קצות האצבעות 13  שַׁאבַאסַאנַה  הרפיה 14  פָּאנְמוּקְטַאסַאנַה  תנוחת הוצאת אוויר 15  בְּהוּגַ'אנְגַאסַאנַה  תנוחת הקוברה 16  סַאלַאבְּהַאסַאנַה  תנוחת החגב 17  פּוּרְנַה-סַאלַאבְּהַאסַאנַה  תנוחת חגב מלא 18  דְהַאנוּרַאסַאנַה  קשת בשכיבה 19  סוּפְּטָה-וַאגְ'רַאסַאנַה  ישיבה בפיסוק 20  אַרְדְהַה-קוּרְמַאסַאנַה  חצי צב 21  אוּסְטְרַאסַאנַה  תנוחת הגמל 22  סַאסַאנְגַאסַאנַה  תנוחת הארנב 23 ו24  גַ'אנוּשִׁירָאסַאנַה עם פָּאסְכִימוֹטַאנַאסַאנַה  ראש לברך עם מתיחה 25  סַאסַאנְגַאסַאנַה  פיתול עמוד שידרה 26  קַאפַּאלַאבַּאטִי  נשיפות האש
קישורים חיצוניים


הערות שוליים

קטגוריה:יוגה